ബംഗാളില് ബിജെപി എംഎല്എ തൃണമൂലില് ചേര്ന്നു കോല്ക്കത്ത: പശ്ചിമബംഗാളില് തൃണമൂല് കോണ്ഗ്രസിലേക്കുള്ള ബിജെപി എംഎല്എമാരുടെ കൂറുമാറ്റം തുടരുന്നു. ഇന്നലെ ബാഗ്ദ മണ്ഡലത്തിലെ ബിജെപി എംഎല്എ ബിശ്വജിത് ദാസ് തൃണമൂല് കോണ്ഗ്രസില് ചേര്ന്നു. മേയില് തെരഞ്ഞെടുപ്പുഫലം പ്രഖ്യാപിച്ചശേഷം തൃണമൂല് കോണ്ഗ്രസില് ചേര്ന്ന മൂന്നാമത്തെ ബിജെപി എംഎല്എയാണു ദാസ്. രണ്ടു തവണ തൃണമൂല് ടിക്കറ്റില് നിയമസഭാംഗമായ ദാസ് 2019ലാണു ബിജെപിയില് ചേര്ന്നത്. ബംഗാളിനുവേണ്ടി ബിജെപി ഒന്നും ചെയ്തിട്ടില്ലെന്ന് ദാസ് കുറ്റപ്പെടുത്തി. തിങ്കളാഴ്ച ബിജെപി എംഎല്എ തന്മയ് ഘോഷ് തൃണമൂലില് ചേര്ന്നിരന്നു. ജൂണില് ബിജെപി എംഎല്എയും പാര്ട്ടി ദേശീയ വൈസ് പ്രസിഡന്റുമായ മുകുള് റോയി തൃണമൂലില് തിരികെയെത്തിയിരുന്നു.